በቀዳማዊት እመቤት ዝናሽ ታያቸው የተገነባው የሎዛ ብርሃን 2ኛ ደረጃ ትምህርት ቤት ለምረቃ ዝግጁ ሆኗል።
በቀዳማዊት እመቤት ዝናሽ ታያቸው በ20 ሚሊዮን ብር ወጭ የተገነባው ትምህርት ቤቱ 28 የመማሪያ እና አራት የቤተ ሙከራ ክፍሎች፣ ቤተ መጽሃፍት እና የአስተዳድር ህንጻ የተሟላለት ነው።ነገ ጥቅምት 6/2012 ዓ.ም የሚመረቀው ትምህርት ቤቱ 300 የዘጠነኛ ክፍል ተማሪዎችን ተቀብሎ እያስተማረ እንደሚገኝም የጎንደር ከተማ አስተዳድር ትምህርት መምሪያ ኃላፊ አቶ አማረ መስፍን ለአብመድ ገልፀዋል። በቂ ወንበር እና የመማሪያ መጽሃፍትም እየተሟሉ መሆኑን ተናግረዋል።የትምህርት ቤቱ መገንባት በአካባቢው ባሉ አምስት የአንደኛ ደረጃ ትምህርት ቤቶች የሚማሩ ተማሪዎች ወደ ሁለተኛ ደረጃ ሲሸጋገሩ በአቅራቢያቸው ለመማር ያስችላቸዋል። ይህም ከዚህ ቀደም ከአምስት እስከ ሰባት ኪሎ ሜትር የሚረዝም መንገድ ተጉዘው እንዲማሩ ይገደዱ ለነበሩ ተማሪዎች እፎይታ ይሰጣል ተብሏል።አብመድ ያነጋገራቸው የዘጠነኛ ክፍል ተማሪዎችም ከዚህ ቀደም ታላላቆቻቸው ረጅም ርቀት ተጉዘው ወይም ቤት ተከራይተው ለመማር ይገደዱ እንደነበር፤ ይህም በትምህርታቸው ላይ ከፍተኛ ጫና ሲያሳድርባቸው እንደነበር አስታውሰዋል። የትምህርት ቤቱ በቅርበት መገንባት ደግሞ ገንዘብ፣ ጉልበት እና ጊዜ እንደቆጠበላቸው ተናግረዋል።